《罢徐州往南京马上走笔寄子由五首》
宋代·苏轼

吏民莫扳援，歌管莫凄咽。
吾生如寄耳，宁独为此别。
别离随处有，悲恼缘爱结。
而我本无恩，此涕谁为设。
纷纷等儿戏，鞭?登遭割截。
道边双石人，几见太守发。
有知当解笑，抚掌冠缨绝。
父老何自来，花枝袅长红。
洗盏拜马前，请寿使君公。
前年无使君，鱼鳖化儿童。
举鞭谢父老，正坐使君穷。
穷人命分恶，所向招灾凶。
水来非吾过，去亦非吾功。
古汴従西来，迎我向南京。
东流入淮泗，送我东南行。
暂别还复见，依然有余情。
春雨涨微波，一夜到彭城。
过我黄楼下，朱栏照飞甍。
可怜洪上石，谁听月中声。
前年过南京，麦老樱桃熟。
今来旧游处，樱麦半黄绿。
岁月如宿夕，人事几反覆。
青衫老従事，坐稳生髀肉。
联翩阅三守，迎送如转毂。
归耕何时决，田舍我已卜。
卜田向何许，石佛山南路。
下有尔家川，千畦种秔稌。
山泉宅龙蜃，平地走膏乳。
异时亩一金，近欲为逃户。
逝将解簪绂，卖剑买牛具。
故山岂不怀，废宅生蒿穞。
便恐桐乡人，长祠仲卿墓。

作者简介：苏轼，（1037年1月8日-1101年8月24日）字子瞻、和仲，号铁冠道人、东坡居士，世称苏东坡、苏仙，汉族，眉州眉山（四川省眉山市）人，祖籍河北栾城，北宋著名文学家、书法家、画家，历史治水名人。苏轼是北宋中期文坛领袖，在诗、词、散文、书、画等方面取得很高成就。文纵横恣肆；诗题材广阔，清新豪健，善用夸张比喻，独具风格，与黄庭坚并称“苏黄”；词开豪放一派，与辛弃疾同是豪放派代表，并称“苏辛”；散文著述宏富，豪放自如，与欧阳修并称“欧苏”，为“唐宋八大家”之一。苏轼善书，“宋四家”之一；擅长文人画，尤擅墨竹、怪石、枯木等。与韩愈、柳宗元和欧阳修合称“千古文章四大家”。作品有《东坡七集》《东坡易传》《东坡乐府》《潇湘竹石图卷》《古木怪石图卷》等。